Аслыҡ ваҡиғаһы йәшәү сығанағы һәм мәғәнәһе булған бөтә малын тартып алыуҙан ҡасырға маташыусыларҙы Ҡыҙыл Армия частарының ҡаты баҫтырыуы менән ҡатмарлаша. Ҡайһы бер ауыл һәм ырыу (ҡәбилә) үҙҙәренең малдарын ҡотҡарыу өсөн күсенә башлағас, йәнәһе лә «басмач бандаларын» ҡулға алыу һәм юҡ итеү өсөн Ҡыҙыл Армия отрядтары ебәрелә .Ысынында иһә улар аслыҡтан ҡотолорға теләп, Ҡытай менән сиктәш ҡаҙаҡ биләмәләрендә йәки РСФСР-ҙың аслыҡ булмаған төбәктәренә күсенергә теләгән ҡәҙимге тыныс халыҡ була. Ҡытайға күсенеүҙе туҡтатыу эшендә сик буйы һаҡсылары ла, пулемёттан ут асып, әүҙем ҡатнаша. Әммә, бер нәмәгә ҡарамаҫтан, йөҙҙәрсә мең ҡаҙаҡ кешеһе (ҡайһы берҙә бөтә ауылы менән) аслыҡтан Ҡытайға ҡасып китә алған.